b'\n_START_ARTICLE_\nAkutna limfoblastna levkemija\n_START_SECTION_\nPrognoza\n_START_PARAGRAPH_\nPrognosti\xc4\x8dni dejavniki pomagajo pri odlo\xc4\x8ditvi o protokolu in intenzivnosti zdravljenja. Ugodni prognosti\xc4\x8dni dejavniki so starost med 3 in 7 let, koncentracija belih krvni\xc4\x8dk < 25.000/\xce\xbcl, morfologija FAB L1, ter kariotip levkemi\xc4\x8dnih celic z ve\xc4\x8d kot 50 kromosomi ter t(12;21) translokacijo in neprizadetost osrednjega \xc5\xbeiv\xc4\x8devja ob postavitvi diagnoze. Neugodni napovedni dejavniki so kariotip levkemi\xc4\x8dnih celic s kromosomi, ki so \xc5\xa1tevil\xc4\x8dno pravilno zastopani vendar so morfolo\xc5\xa1ko nenormalni, prisotnost kromosoma Filadelfija t(2;22), vi\xc5\xa1ja starost pri odraslih bolnikih in B-celi\xc4\x8dni imunofenotip s povr\xc5\xa1inskim ali citoplazemskim imunoglobulinom. Ne glede na napovedne dejavnike je verjetnost remisije po za\xc4\x8detnem zdravljenju ve\xc4\x8d kot 95-odstotna pri otrocih in ve\xc4\x8d kot 70-odstotna pri odraslih. Tri \xc4\x8detrtine otrok ozdravi oziroma ima po zdravljenju 5-letno pre\xc5\xbeivetje brez znakov bolezni. Dolgoletno pre\xc5\xbeivetje odraslih bolnikov brez znakov bolezni je le 40-odstotno, kljub remisiji po za\xc4\x8detnem zdravljenju.\n_START_SECTION_\nRazvrstitev FAB\n_START_PARAGRAPH_\nPo razvrstitvi FAB (French-American-British classification) se bolezen razvr\xc5\xa1\xc4\x8da v morfolo\xc5\xa1ko podskupino L1, L2 in L3. Pri podskupini L1 so vidne manj\xc5\xa1e podobne si celice, pri L2 velike raznovrstne celice, pri L3 pa velike raznovrstne celice, ki vsebujejo vidne me\xc5\xa1i\xc4\x8dke.'